CELEX: 52022PC0032
Language: hu
Date: 2022-02-02
Title: Javaslat AZ EURÓPAI PARLAMENT ÉS A TANÁCS RENDELETE az 1025/2012/EU rendeletnek az európai szabványügyi szervezetekben az európai szabványokkal és az európai szabvány jellegű dokumentumokkal kapcsolatos döntéshozatal tekintetében történő módosításáról

EURÓPAI BIZOTTSÁG
            Brüsszel, 2022.2.2.
            COM(2022) 32 final
            2022/0021(COD)
            
            Javaslat
            AZ EURÓPAI PARLAMENT ÉS A TANÁCS RENDELETE
            az 1025/2012/EU rendeletnek az európai szabványügyi szervezetekben az európai szabványokkal és az európai szabvány jellegű dokumentumokkal kapcsolatos döntéshozatal tekintetében történő módosításáról
            (EGT-vonatkozású szöveg)
            
               
         
         
            
               INDOKOLÁS
            
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az európai szabványügyi szervezetek magánszervezetek, amelyek különleges szerepet töltenek be az európai szabványosítási rendszerben. A 2012. október 25-i 1025/2012/EU európai parlamenti és tanácsi rendelet
                  1
                értelmében az európai szabványosítás megszervezésére az érintett érdekcsoportok részvételével és érdekeit szem előtt tartva kerül sor, akik a nemzeti képviselet (Európai Szabványügyi Bizottság [CEN] és Európai Elektrotechnikai Szabványügyi Bizottság [CENELEC]) és a közvetlen részvétel (Európai Távközlési Szabványügyi Intézet [ETSI]) szabályai alapján vesznek részt a szervezési folyamatban. A Bizottság szabványosítási felkérésére csak az (1025/2012/EU rendeletben meghatározott) európai szabványügyi szervezetek adhatnak ki szabványokat és szabvány jellegű dokumentumokat. Ezt a szabványosításról szóló 1025/2012/EU rendelet 10. cikkében meghatározott egyedi eljárásokkal összhangban teszik. A szabványosítási rendelet arról is rendelkezik, hogy az Európai Unió pénzügyileg támogathatja az európai szabványügyi szervezeteket. 
            
            
               Az európai szabványügyi szervezetek meghatározása a szabványosítási rendelet 2. cikkének 8. pontjában és I. mellékletében található. Három európai szabványügyi szervezet működik: a CEN, a CENELEC és az ETSI. Kizárólagos szerepük van a Bizottság által az uniós jogszabályok és szakpolitikák támogatása érdekében kért szabványosítási munka elvégzésében. 
            
            
               Ez főként történelmi okoknak tudható be. Az 1980-as években, amikor létrehozták a jelenlegi európai szabványügyi szervezeteket, és megállapították szerepüket a szabványok kidolgozásában, a rendszer főként az Európai Unió érdekelt feleire összpontosított. 
            
            
               Ma más a helyzet, és az európai szabványügyi szervezetek belső irányítása, döntéshozatali eljárásai és tagsági struktúrája számos változáson ment keresztül. Az európai szabványügyi szervezetek jelenleg az érdekelt felek széles körével működnek együtt, beleértve a harmadik országokat is, és lehetővé teszik számukra, hogy ne csak a technikai munkában, hanem a belső politikák kialakításában és a döntéshozatalban is részt vegyenek. Ez az együttműködés üdvözlendő; amikor azonban az európai szabványügyi szervezeteknek az uniós jogszabályok és szakpolitikák támogatására kell összpontosítaniuk, olyan biztosítékokra van szükség, amelyek a stratégiai prioritásokkal és a jogalkotási igényekkel összhangban garantálják az eljárások megbízhatóságát és az érdekelt felek érdekeinek kiegyensúlyozott képviseletét. Ez különösen a szabványok és szabvány jellegű dokumentumok – Bizottság által a szabványosítási rendelet 10. cikkének (1) bekezdése alapján kért – kidolgozására vonatkozó belső döntések tekintetében releváns. Ezek a belső döntések olyan kérdésekre terjedhetnek ki, mint a szabványosítási felkérések elfogadása, az új munkatételek elfogadása, valamint az európai szabvány jellegű dokumentumok elfogadása, felülvizsgálata vagy visszavonása. Ezekben az esetekben, különösen amikor az európai szabványügyi szervezetek az uniós jogszabályok alkalmazását támogatják és az Unió lakossága és vállalatai számára alapvető fontosságú szabványokat dolgoznak ki, az európai szabványügyi szervezetek belső irányítása során megfelelően figyelembe kell venni valamennyi európai érdekelt fél (köztük a kis- és középvállalkozások és a civil társadalmi szervezetek) véleményét. Ez még nagyobb jelentőséggel bír azt tekintve, hogy egyes európai szabványügyi szervezetekben főként gazdasági szereplők rendelkeznek szavazati joggal, a civil társadalmi szervezetek és a hatóságok részvétele pedig bizonyos esetekben korlátozott.
            
            
               Ezért pontosításra van szükség annak biztosítása érdekében, hogy a Bizottság által a szabványosítási rendelet 10. cikkének (1) bekezdése alapján kért szabványok és szabvány jellegű dokumentumok kiadásával kapcsolatos teljes belső döntéshozatali folyamat összhangban legyen azzal, amit az uniós intézmények egy hivatalosan európai szabványügyi szervezetként elismert szabványfejlesztő testülettől elvárnak. 
            
            
               A nemzeti szabványügyi testületek bizonyos mértékű képviseletének és döntéshozatali hatáskörének biztosítása a Bizottság által kért szabványok kidolgozásában megfelelő fékeket és ellensúlyokat hozna létre az uniós jogszabályokkal és szakpolitikákkal való összhang biztosítása érdekében.
            
            
               •Összhang a szabályozási terület jelenlegi rendelkezéseivel
            
            
               A Bizottság bejelentette, hogy a 2020. évi új iparstratégia aktualizálására irányuló kezdeményezésében (COM(2021)350)
                  2
                javaslatot fog tenni az 1025/2012/EU rendelet módosítására, valamint e javaslattal együtt előterjeszt egy szabványosítási stratégiát.
            
            
               •Összhang az Unió egyéb szakpolitikáival
            
            
               A javasolt jogszabály-módosítás összhangban van a szabványok politikai jelentőségével, amint azt más kulcsfontosságú bizottsági kezdeményezések is kiemelik, például az „Európa digitális jövőjének megtervezése” című közlemény (COM(2020)67
                  3
               ), A „Global Gateway” (JOIN(2021)30
                  4
               ) közlemény, illetve a Tanács nyilatkozata, amely üdvözli „hogy a Bizottság [...] stratégiát szándékozik kidolgozni a szabványosításra vonatkozóan, [...] hogy erősödjön az európai szabványosítási rendszer és annak irányítása” (a Tanács 2020. június 9-i következtetései
                  5
               ).
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A kezdeményezés jogalapja az Európai Unió működéséről szóló szerződés 114. cikke.
            
            
               •Szubszidiaritás (olyan esetekben, amikor az európai szabványügyi szervezetek nem rendelkeznek kizárólagos hatáskörrel) 
            
            
               A szubszidiaritás kérdése nem jelent problémát. A kezdeményezés célja az európai szabványosítási rendszert szabályozó uniós rendelet módosítása. Célja különösen a jó kormányzás elveinek védelme a Bizottság által a szabványosítási rendelet 10. cikkének (1) bekezdése alapján kért szabványok teljesítése során. Ez a kezdeményezés megerősíti a nemzeti képviselők (azaz a nemzeti szabványügyi testületek) szerepét a rendszerben.
            
         
         
            
               •Arányosság
            
            
               
                  Az 1025/2012/EU rendelet javasolt módosítása nagyon korlátozott, és az európai szabványügyi szervezeteknek a Bizottság felkérésére végzett munkájára irányul. Ezek a kérések közpolitikai megbízatást követnek, ezért fontos biztosítani a jó kormányzás elveinek érvényesülését az uniós döntéshozatalnak megfelelően. A javaslat megfelel az arányosság elvének, mivel nem lépi túl az annak biztosítására irányuló célkitűzések eléréséhez szükséges mértéket, hogy a nemzeti képviselet/részvétel az 1025/2012/EU rendelet 10. cikke szerinti felkérés alapján a folyamat minden szakaszában garantált legyen az európai szabványok és szabvány jellegű dokumentumok kidolgozása során. 
               
            
            
               •A jogi aktus típusának megválasztása
            
            
               
                  Rendelet módosítására irányuló rendelet.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               A Bizottság célzott konzultációt folytatott az érdekelt felekkel (nevezetesen az európai szabványügyi szervezetekkel, a nemzeti szabványügyi testületekkel, az uniós tagállamokkal, valamint az ipar és a civil társadalom érdekelt feleivel). Ezek az érdekelt felek lehetőséget kaptak álláspontjuk kifejtésére és a Bizottság munkájához való hozzájárulásra.
            
            
               A szabványosítási stratégia ütemtervéről folytatott konzultáció során az érdekelt felek értékes visszajelzést adtak az európai szabványosítási rendszer irányításáról és átláthatóságáról a Bizottság minőségi jogalkotási portálján
                  6
               . A Bizottság hasonló visszajelzéseket kapott az európai érdekcsoportok szervezetei által a szabványosítási rendelet 24. cikkének (2) bekezdése alapján benyújtott jelentéseken keresztül.
            
            
               •Hatásvizsgálat
            
            
               
                  A Bizottság nem végzett hatásvizsgálatot e kezdeményezésre vonatkozóan. A javasolt kezdeményezés az európai szabványügyi szervezeteken belüli, a Bizottság szakpolitikai vagy jogi igényen alapuló felkérésére hozott igazgatási határozatokra vonatkozik. Ezek az igazgatási határozatok az uniós szakpolitikákkal kapcsolatos irányítási/igazgatási kérdésekre terjednek ki. Ezen igazgatási határozatok hatása meghatározható érdekelt felekre korlátozódik. Következésképpen nem volt szükség hatásvizsgálatra és kapcsolódó nyilvános konzultációra, mivel a módosítás hatálya korlátozott és célzott (lenne), és a hatályos jogszabályok technikai módosításairól rendelkezne az irányításra vonatkozóan.
               
            
            
               4.KÖLTSÉGVETÉSI VONZATOK
            
            
               
                  A javaslat az uniós intézményekre nézve nem jár költségvetési vonzattal.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               A javaslat mindössze két cikk módosítására irányul. 
            
            
               Annak érdekében, hogy az európai szabványügyi szervezetek szükség esetén módosíthassák belső eljárási szabályzatukat, a módosítás hat hónapos átmeneti időszakot ír elő a hatálybalépés előtt.
            
            
               A Bizottság segíteni fogja az európai szabványügyi szervezeteket abban, hogy módosítsák a Bizottság által a szabványosítási rendelet 10. cikkének (1) bekezdése alapján kért szabványokkal és szabvány jellegű dokumentumokkal kapcsolatos döntéshozatalra vonatkozó belső szabályaikat.
                     
            
            
               2022/0021 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
         
         
            
               az 1025/2012/EU rendeletnek az európai szabványügyi szervezetekben az európai szabványokkal és az európai szabvány jellegű dokumentumokkal kapcsolatos döntéshozatal tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  7
               , 
            
            
               rendes jogalkotási eljárás keretében,
            
            
               mivel:
            
            
               (1)Az 1025/2012/EU európai parlamenti és tanácsi rendelet
                  8
                az uniós jogszabályok és szakpolitikák támogatása érdekében szabályokat állapít meg a termékekre és szolgáltatásokra vonatkozó európai szabványok és szabvány jellegű dokumentumok létrehozására vonatkozóan. 
            
            
               (2)Az 1025/2012/EU rendelet 10. cikkével összhangban a Bizottság felkérhet egy vagy több európai szabványügyi szervezetet európai szabvány vagy európai szabvány jellegű dokumentum kidolgozására.
            
            
               (3)Az európai szabványok és az európai szabvány jellegű dokumentumok fontos szerepet játszanak a belső piacon. A harmonizált szabványokat a vállalatok például annak jelzésére használhatják, hogy a forgalmazni kívánt, a vonatkozó harmonizált szabványoknak megfelelő termékeik teljesítik az említett uniós harmonizációs jogszabályokban meghatározott alapvető követelményeket.
            
            
               (4)Az elmúlt években az európai szabványügyi szervezetek belső irányítással és döntéshozatali eljárásokkal kapcsolatos gyakorlatai megváltoztak. Ennek eredményeként az európai szabványügyi szervezetek fokozták együttműködésüket a nemzetközi és európai érdekelt felekkel. Ez az együttműködés üdvözlendő, mivel hozzájárul az átlátható, nyílt, pártatlan és konszenzuson alapuló szabványosítási folyamathoz. Amikor azonban az európai szabványügyi szervezetek szabványosítási felkéréseket hajtanak végre az uniós jogszabályok és szakpolitikák támogatása érdekében, bármely érdekelt félnek a belső döntéshozatalban való korlátlan részvétele olyan döntésekhez vezethet, amelyek nem veszik teljes mértékben figyelembe az Unió érdekeit, szakpolitikai célkitűzéseit és értékeit, valamint általában a közérdeket.
            
            
               (5)A nemzeti szabványügyi testületek alapvető szerepet játszanak a szabványosítási rendszerben, mind uniós szinten az 1025/2012/EU rendelettel összhangban, mind tagállami szinten. Ezért a nemzeti szabványügyi testületek a legalkalmasabbak annak biztosítására, hogy az európai szabványügyi szervezetek megfelelően figyelembe vegyék az Unió érdekeit, szakpolitikai célkitűzéseit és értékeit, valamint általában a közérdeket. Ezért meg kell erősíteni szerepüket az európai szabványügyi szervezetek döntéshozó szerveiben, amikor e testületek a Bizottság által az 1025/2012/EU rendelet 10. cikkének (1) bekezdése alapján kért európai szabványokra és szabvány jellegű dokumentumokra vonatkozó határozatokat hoznak.
            
            
               (6)Az európai szabványügyi szervezetek döntéshozó testületei nemcsak a nemzeti szabványügyi testületek előtt nyitottak, hanem munkájukban többek között a csatlakozó országok, a tagjelölt országok és a potenciális uniós tagjelölt országok nemzeti szabványügyi szervezetei is részt vehetnek. Annak érdekében, hogy e szervezetek továbbra is részt vehessenek az érintett döntéshozó testületek munkájában, elegendő azt előírni, hogy az említett testületekben az 1025/2012/EU rendelet 10. cikkének (1) bekezdése alapján kért európai szabványokra és szabvány jellegű dokumentumok vonatkozó döntéseket kizárólag a nemzeti szabványügyi testületek képviselői hozzák meg, az európai szabványügyi szervezetek döntéshozó testületeinek munkájára vonatkozó egyéb követelmények előírása nélkül.
            
            
               (7)Annak érdekében, hogy az európai szabványügyi szervezetek döntéshozó testületeiben a Bizottság által az 1025/2012/EU rendelet 10. cikkének (1) bekezdése szerint kért európai szabványokkal és európai szabvány jellegű dokumentumokkal kapcsolatban kizárólag a nemzeti szabványügyi testületek képviselői hozhassanak döntéseket, rendelkezni kell arról, hogy a Bizottság csak olyan európai szabványügyi szervezethez intézhessen ilyen kérést, amely megfelel ennek a követelménynek.
            
            
               (8)Az 1025/2012/EU rendeletet ezért ennek megfelelően módosítani kell.
            
            
               (9)Annak érdekében, hogy az európai szabványügyi szervezetek szükség esetén belső eljárási szabályzatukat e rendelet követelményeihez igazíthassák, a rendelet alkalmazását el kell halasztani,
            
            
               ELFOGADTA EZT A RENDELETET:
            
            
               1. cikk
            
         
         
            
               Az 1025/2012/EU rendelet 10. cikke a következőképpen módosul:
            
            
               1. az (1) bekezdés első mondata helyébe a következő szöveg lép:
            
            
               A Bizottság Szerződésekben foglalt hatásköri korlátokon belül felkérhet egy vagy több európai szabványügyi szervezetet európai szabvány vagy szabvány jellegű dokumentum megadott határidőn belüli kidolgozására, feltéve, hogy az érintett európai szabványügyi szervezet megfelel a (2a) bekezdésben foglaltaknak.”;
            
            
               2.
                     a cikk a következő (2a) bekezdéssel egészül ki:
            
            
               „(2a)
                     Minden európai szabványügyi szervezet biztosítja, hogy az (1) bekezdésben említett európai szabványokra és európai szabvány jellegű dokumentumokra vonatkozó alábbi döntéseket kizárólag a nemzeti szabványügyi testületeknek az adott szervezet illetékes döntéshozó testületén belüli képviselői hozzák meg: 
            
            
               a) a szabványosítási felkérések elfogadására, elutasítására és végrehajtására vonatkozó döntések;
            
            
               b) az új munkatételek elfogadására vonatkozó döntések; 
            
            
               c) az európai szabványok vagy szabvány jellegű dokumentumok elfogadására, felülvizsgálatára és visszavonására vonatkozó döntések.”
            
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet …[Kiadóhivatal, kérjük, illesszék be az e rendelet hatálybalépésének kezdőnapját 6 hónappal követő nap dátumát]-tól/-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Az Európai Parlament és a Tanács 1025/2012/EU rendelete (2012. október 25.) az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről (HL L 316., 2012.11.14., 12. o.).
               
               
                  
                     (2)
                  
                        https://eur-lex.europa.eu/legal-content/HU/TXT/?uri=COM:2021:350:FIN
               
               
                  
                     (3)
                  
                        https://eur-lex.europa.eu/legal-content/hu/TXT/?uri=CELEX:52020DC0067
               
               
                  
                     (4)
                  
                        https://eur-lex.europa.eu/legal-content/HU/TXT/?uri=JOIN%3A2021%3A30%3AFIN
               
               
                  
                     (5)
                  
                        https://eur-lex.europa.eu/legal-content/HU/TXT/?uri=CELEX%3A52020XG0616%2801%29
               
               
                  
                     (6)
                  
                        https://ec.europa.eu/info/law/better-regulation/have-your-say/initiatives/13099-Standardisation-strategy_hu
               
               
                  
                     (7)
                  
                        HL L …, …, o. 
               
               
                  
                     (8)
                  
                        Az Európai Parlament és a Tanács 1025/2012/EU rendelete (2012. október 25.) az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről (HL L 316., 2012.11.14., 12. o.).